**Základná škola, Spišský Hrušov 264**

**Usmernenie k zápisu žiakov do 1. ročníka na školský rok 2024/2025**

**Termín a miesto zápisu:**

11. apríl 2024 o 16.00 hodine v budove Základnej školy v Spišskom Hrušove 264.

K zápisu je potrebné priniesť tlačivá vypísané a podpísané, rodný list dieťaťa, občiansky preukaz rodiča/zákonného zástupcu kvôli overeniu údajov. Tlačiva si môžete vyzdvihnúť v Materskej škole alebo Základnej škole v Spišskom Hrušove. Stiahnuť ich je možné aj z webovej stránky našej školy: <https://zssphrusov.edupage.org/>

**Prihláška na vzdelávanie v základnej škole na školský rok 2024/2025**

**Podpisy zákonných zástupcov a doručovanie rozhodnutia:**

Pred vypisovaním prihlášky si pozorne prečítajte informácie ako postupovať, a čo je potrebné vypísať.

Podľa § 144a zákona účinného od 1. januára 2022 sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti sa vyžaduje **podpis oboch zákonných zástupcov** dieťaťa.

Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad neoverenou kópiou rozhodnutia súdu),*
* jeden z rodičov nie je schopný zo zdravotných dôvodov podpísať sa *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad potvrdením od všeobecného lekára zákonného zástupcu, ktoré nie je schopný sa podpísať)* alebo
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa *(túto skutočnosť je možné preukázať čestným vyhlásením zákonného zástupcu podľa prílohy č. 2).*
* Čestné vyhlásenie zákonného zástupcu priniesť na zápis dieťaťa

Na prihláške postačuje podpis len jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy písomné vyhlásenie (príloha č. 3 – zakrúžkovať vo vyhlásení bod 1 a dopísať meno rodiča/zákonného zástupcu - toto tlačivo musia podpísať obaja rodičia/zákonní zástupcovia).

* Písomné vyhlásenie priniesť na zápis dieťaťa

Rozhodnutie o prijatí škola doručí obom zákonným zástupcom dieťaťa. Ak sa tak dohodnú zákonní zástupcovia, rozhodnutie možno doručiť len jednému z nich. Túto vzájomnú dohodu deklarujú zákonní zástupcovia písomným vyhlásením, ktoré doručia riaditeľovi základnej školy (príloha č. 3- zaškrtnúť vo vyhlásení bod 2 a dopísať meno rodiča/ zákonného zástupcu- toto tlačivo musia podpísať obaja rodičia/zákonní zástupcovia).

Ak je v prihláške uvedená doručovacia adresa len jedného zákonného zástupcu, nepovažuje sa to za nedostatok podania.

Ak je v prihláške uvedená doručovacia adresa len jedného zákonného zástupcu, riaditeľ základnej školy nie je povinný druhú doručovaciu adresu zisťovať a rozhodnutie sa doručuje len na známu doručovaciu adresu. Ak majú obaja zákonní zástupcovia rôznu doručovaciu adresu, rozhodnutie sa doručuje každému zákonnému zástupcovi osobitne.

**Na zápis nie je potrebné, aby prišli obaja rodičia/ zákonní zástupcovia, ak v prihláške a v  písomnom vyhlásení/ príloha č.3/ sú podpisy oboch rodičov/ zákonných zástupcov.**